b'\n_START_ARTICLE_\nIvanka Novak\n_START_SECTION_\n\xc5\xbdivljenje in delo\n_START_PARAGRAPH_\nIvanka \xc5\xa0krabec je bila rojena leta 1915 v Hrova\xc4\x8di pri Ribnici, v znani in ugledni \xc5\xa0krab\xc4\x8devi rodbini. Njen o\xc4\x8de Janez \xc5\xa0krabec je bil ne\xc4\x8dak znanega fran\xc4\x8di\xc5\xa1kana in jezikoslovca, patra Stanislava \xc5\xa0krabca. Po opravljenem u\xc4\x8ditelji\xc5\xa1\xc4\x8du pri ur\xc5\xa1ulinkah v Ljubljani je Ivanka najprej nastopila u\xc4\x8diteljsko slu\xc5\xbebo v Pi\xc5\xa1ecah, jeseni leta 1939 pa se je vrnila na rodno Dolenjsko in postala u\xc4\x8diteljica v Sodra\xc5\xbeici. Med prete\xc5\xbeno liberalnimi u\xc4\x8ditelji in tr\xc5\xbeani Sodra\xc5\xbeice je Ivanka  ohranjala svoje trdno katoli\xc5\xa1ko prepri\xc4\x8danje, vendar pred vojno zaradi tega ni imela te\xc5\xbeav v svojem okolju. V prostem \xc4\x8dasu je predvsem veliko delala z mladimi v prosvetnih in verskih dru\xc5\xa1tvih. Decembra leta 1941, nekaj mesecev po italijanski in nem\xc5\xa1ki okupaciji Slovenije, se je \xc5\xa0krab\xc4\x8deva v Ljubljani poro\xc4\x8dila s Francetom Novakom, katoli\xc5\xa1kim izobra\xc5\xbeencem, profesorjem kemije in beguncem iz od nacistov okupirane Gorenjske. Poro\xc4\x8dil ju je Lambert Ehrlich. Mlada zakonca sta se po poroki skupaj preselila v podnajemni\xc5\xa1ko stanovanje v Sodra\xc5\xbeici.\n_START_SECTION_\nGro\xc5\xbenje  s strani Osvobodilne fronte\n_START_PARAGRAPH_\nOsvobodilna Fronta, ki je pod vodstvom Komunisti\xc4\x8dne partije Slovenije med okupacijo pripravljala teren za izvedbo komunisti\xc4\x8dne revolucije, se je v 2. polovici leta 1941 pojavila tudi v krajih okoli Sodra\xc5\xbeice. Eno od tabori\xc5\xa1\xc4\x8d so imeli v zimi 1941-1942 slovenski partizani na Travni Gori, kjer jih je vodil Stane Semi\xc4\x8d - Daki, veteran \xc5\xa1panske dr\xc5\xbeavljanske vojne. Franceta Novaka, ki je v javnosti ve\xc4\x8dkrat odkrito govoril, da OF vodijo komunisti in da osebno v njihovi akciji ne vidi ni\xc4\x8d dobrega, so lokalni terenci kmalu naznanili pri partizanih. Sledila so prva grozilna pisma, kjer je OF Novaka \xc5\xbee etiketirala kot narodnega sovra\xc5\xbenika.\n_START_SECTION_\nUgrabitev, zasli\xc5\xa1anje in umor\n_START_PARAGRAPH_\n28. maja 1942 je italijanska vojska nenadoma zapustila Sodra\xc5\xbeico in se umaknila v Ribnico. \xc5\xa0e isti dan so v izpraznjeni trg brez odpora vkorakali partizani pod vodstvom Staneta Semi\xc4\x8da. Partizani so v odsotnosti Italijanov vzpostavili nekajdnevno  osvobojeno republiko in za\xc4\x8deli iskati svoje politi\xc4\x8dne nasprotnike. France Novak, ki je vedel, da je na \xc4\x8drnem seznamu OF, se je s kolesom v zadnjem trenutku umaknil proti Zamostecu, hi\xc5\xa1nim gospodarjem pa naro\xc4\x8dil, naj pazijo na Ivanko, ki je bila takrat v \xc5\xa1estem mesecu nose\xc4\x8dnosti. \xc4\x8ceprav so doma\xc4\x8dini vedeli za partizansko zamero do Novaka, ni nih\xc4\x8de niti pomislil, da bi lahko nevarnost pretila tudi njegovi \xc5\xbeeni._NEWLINE_Partizani so \xc5\xa1e istega dne v Sodra\xc5\xbeici pripravili miting. Na sredo trga so privedli nose\xc4\x8do Ivanko in jo tam pred zbrano mno\xc5\xbeico zasli\xc5\xa1evali, zmerjali in sramotili, z o\xc4\x8ditnim namenom, da jo v odsotnosti njenega mo\xc5\xbea prika\xc5\xbeejo kot narodno izdajalko. Po zborovanju so jo izpustili domov, hkrati pa ji zabi\xc4\x8dali, da jo pridejo \xc5\xa1e iskat in naj ne zapu\xc5\xa1\xc4\x8da Sodra\xc5\xbeice._NEWLINE_3. junija zve\xc4\x8der so partizani ponovno pri\xc5\xa1li do hi\xc5\xa1e, kjer sta imela Novakova najeto stanovanje. Hi\xc5\xa1ne gospodarje so povpra\xc5\xa1evali po mo\xc5\xbeu Francetu, na kar se je Ivanka odzvala in stopila naprej: Jaz sem Novakova \xc5\xbeena. Partizani so jo nato odvedli v njeno stanovanje, doma\xc4\x8de pa zastra\xc5\xbeili, da ji ne bi mogli kakorkoli pomagati. Po polno\xc4\x8di se je iz stanovanja zasli\xc5\xa1al velik hrup, zmerjanje in pretepanje. Kmalu nato so partizani Novakovo odpeljali s sabo, doma\xc4\x8dinom pa zabi\xc4\x8dali, da o dogodkih tiste no\xc4\x8di ne smejo pripovedovati nikomur. V stanovanju je ostalo popolno razdejanje, na stenah pa krvavi made\xc5\xbei._NEWLINE_Ivanko \xc5\xa0krabec Novak so partizani pripeljali v gozd nad Jagerbirtom pri Zamostecu. Ukazali so ji, da si mora sama izkopati grob. \xc4\x8ceprav je prosila, da bi jo pustili pri \xc5\xbeivljenju \xc5\xa1e vsaj toliko \xc4\x8dasa, nekaj dni ali tednov, da bi lahko rodila svojega otroka, je niso usli\xc5\xa1ali. V visoki nose\xc4\x8dnosti si je tako izkopala grob, v globini pribli\xc5\xbeno pol metra, nakar so jo pobili brez strela. Partizanski komandant, eden od glavnih Dakijevih zaupnikov z vzdevkom Abi (njegov pravi priimek naj bi bil Strgar), naj bi bil namre\xc4\x8d odlo\xc4\x8dil, da ni vredna strela in da bodo naboje \xc5\xa1e potrebovali. Ivanko so v plitvem grobu le povr\xc5\xa1no zagrebli. Rob njenega pla\xc5\xa1\xc4\x8da je tako \xc5\xa1e gledal iz zemlje, in po tem znamenju so \xc4\x8dez nekaj mesecev doma\xc4\x8dini tudi odkrili njen grob.\n_START_SECTION_\nOdziv doma\xc4\x8dinov in zanikanje umora s strani Osvobodilne fronte\n_START_PARAGRAPH_\nKo se je v Sodra\xc5\xbeici razvedela novica, da so partizani ugrabili u\xc4\x8diteljico v visoki nose\xc4\x8dnosti, se je med ljudmi razvnelo ogor\xc4\x8denje. Lokalni terenci in aktivisti OF so zato kmalu raz\xc5\xa1irili govorico, da Novakova sploh ni bila umorjena, temve\xc4\x8d da so jo odpeljali v svoje tabori\xc5\xa1\xc4\x8de, da bi tam rodila. \xc5\xa0e potem, ko se je v okolici \xc5\xbee za\xc4\x8delo \xc5\xa1u\xc5\xa1ljati o njenem grobu, so trdili, da ne gre za grob Novakove, temve\xc4\x8d neke druge u\xc4\x8diteljice iz Ljubljane, Ivane Ko\xc5\xa1orok, ki so jo v istem obdobju prav tako umorili kot domnevno vohunko. Avgusta 1942, ko so se partizani iz Sodra\xc5\xbeice \xc5\xbee umaknili in so njihovo mesto ponovno zasedli Italijani, so iz Hrova\xc4\x8de v trg prispele Ivankina mama, sestra Ne\xc5\xbea in soseda \xc5\xa0krab\xc4\x8devih. Vse tri so potrdile, da je v gozdu nad Zamostecom dejansko pokopana u\xc4\x8diteljica Ivanka Novak. 8. avgusta 1942 so jo pokopali v dru\xc5\xbeinskem grobu \xc5\xa0krab\xc4\x8devih v Hrova\xc4\x8di. Pogreba se je poleg doma\xc4\x8dinov udele\xc5\xbeilo tudi veliko ljudi iz Sodra\xc5\xbeice.\n_START_SECTION_\nPismo nerojenemu otroku\n_START_PARAGRAPH_\nPri izkopu Ivanke Novak so ob njenem telesu na\xc5\xa1li tudi na pol strohnelo pismo. Pismo, v katerem se Ivanka pogovarja s svojim nerojenim otrokom, je o\xc4\x8ditno napisala le nekaj ur pred smrtjo. Vsebino pisma je novembra 1993 prvi\xc4\x8d objavila revija Duhovno \xc5\xbeivljenje, kasneje ga je ponatisnila tudi Ameri\xc5\xa1ka Domovina. Natisnjeno je bilo v tudi knjigi Jo\xc5\xbeeta De\xc5\xbemana Mo\xc4\x8d pre\xc5\xbeivetja in knjigi Milana Muhi\xc4\x8da Zamol\xc4\x8dane \xc5\xbertve 2. svetovne vojne 1941-1945 v \xc5\xbeupnijah Krka, \xc5\xa0mihel in Zagradec. V zadnjem delu pisma Novakova zapi\xc5\xa1e:_NEWLINE_ Glej, moj otrok, jutro se \xc5\xbee bli\xc5\xbea. Prva zarja izza gora ga naznanja... Za naju poslednje jutro trpljenja. Jutro bo zopet vstalo \xe2\x80\x93 pa brez trpljenja in solza... vstajalo pri Bogu. Le mirno spi, saj tvoja mati bdi nad tabo. Glej, rde\xc4\x8da zarja \xc5\xbee naznanja, da se prebuja dan... In poslednje zvezde uga\xc5\xa1ajo v njej. Ura v stolpu \xc5\xbee naznanja jutro..., ki naju bo peljalo na poslednjo pot... Saj ne bom sama... Z menoj bo\xc5\xa1 ti, moj otrok... in Marija \xe2\x80\x93 kakor takrat s Sinom na Kalvarijo bo \xc5\xa1la z nama... V poslednjih, zadnjih zdihih stala bo pri nama... in ponesla naju bo v ve\xc4\x8dno sre\xc4\x8dni dom. Nih\xc4\x8de nama ne bo ve\xc4\x8d kalil te sre\xc4\x8de... Saj bova potopljena v ve\xc4\x8dnega Boga... v ve\xc4\x8dni Bo\xc5\xbeji mir...\n_START_SECTION_\nSvetni\xc5\xa1tvo\n_START_PARAGRAPH_\nZa Ivanko Novak trenutno poteka postopek za priznanje mu\xc4\x8deni\xc5\xa1tva in svetni\xc5\xa1tva v okviru postopka Slovenskih mu\xc4\x8dencev 20. stoletja, ki ga je uradno odprla Slovenska \xc5\xa1kofovska konferenca 28. oktobra 2002.'